沈必先殿院用策字韻賦詩見贈謹依韻和時居盛林
作者：葛勝仲
朝代：宋

paragraphs: 菁山遽用檀公策，水村來作浮家客。
五年霄漢隔音塵，此假相逢喜折屐。
荒陂難覓鈷鉧潭，胸中丘壑有人傑。
烏臺坐逼癡牀南，見事風生勇成癖。
逆耳爭先貢皂囊，造膝仍頻對宣室。
只今道梗淹荒村，汲直未肯儕公孫。
時平已見龜墨食，尺一行催覲文石。